钦定古今图书集成/历象汇编/岁功典/第008卷 > 《拟四季归田乐》张养浩
## 钦定古今图书集成/历象汇编/岁功典/第008卷 > 《拟四季归田乐》张养浩

春

日月底天庙，阳瘅土脉生。习习协风来，颙颙众蛰惊。
农人服厥亩，薄言事春耕。缺堤流㶁㶁，灌木鸣嘤嘤。
白扉飐青帘，绿野明丹英。蚕妇喜形色，牧竖歌传声。
天随野色遥，山与吟怀清。向来悭一际，今者幸四并。
徜徉子真谷，万事秋毫轻。

夏

北陆展修晷，薰风荐微凉。麦波浩无津，细路如桥梁。
溪光林樾润，雨气桑麻香。舂声破幽寂，人影来微茫。
缺垣谁所居，红碧相低昂。翁媪老瓦盆，儿女前捧觞。
我行适见之，亦觉心乐康。昔闻《太古》俗，今历华胥乡。
向令早知此，讵使田园荒。迷途谅非远，淑景良未央。
于焉遂平昔，孤陋庸何伤。

秋

黄云亘郊野，农力今有功。兹乃民之天，治理根其中。
我虽未及粒，已觉饥肠充。田头父老过，击壤今岁丰。
自愧无寸积，坐享雍熙风。秋成既如彼，况对菊与枫。
气澄天宇高，心寂尘累空。木落山献体，波缩沙留踪。
遐兴何悠悠，迅景何恖恖。俯仰田舍底，或能保初终。

冬

岁晏日南至，场圃靡所劳。告成三务功，盈耳《康衢谣》。
鸦飞岭外陂，虹断林边桥。将期养疏拙，讵厌居寂寥。
负暄坐晴檐，煦煦春满袍。对山阅吾书，怀古酌彼醪。
此乐天所靳，何幸及草茅。虽非鹿门庞，或庶彭泽陶。
为诗写幽尚，刊落华与豪。集以贻知音，怅望心摇摇。